Komission direktiivi 2003/100/EY,

annettu 31 päivänä lokakuuta 2003,

haitallisista aineista eläinten rehuissa annetun Euroopan parlamentin ja neuvoston direktiivin 2002/32/EY liitteen I muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY(1) sellaisena kuin se on muutettuna komission direktiivillä 2003/57/EY(2), ja erityisesti sen 8 artiklan 1 kohdan,

sekä katsoo seuraavaa:

(1) Direktiivissä 2002/32/EY säädetään, että eläinten rehuksi tarkoitetut tuotteet, jotka sisältävät direktiivin liitteessä I vahvistetut enimmäismäärät ylittävän määrän haitallisia aineita, ovat kiellettyjä.

(2) Kun direktiivi 2002/32/EY hyväksyttiin, ilmoitettiin, että liitteessä I vahvistetut säännökset tarkistettaisiin ajan tasalle saatetun tieteellisen riskinarvioinnin pohjalta ja ottaen huomioon kielto laimentaa millään lailla sellaisia rehuksi tarkoitettuja saastuneita tuotteita, jotka eivät täytä direktiivin vaatimuksia.

(3) Rehualan tiedekomiteaa (SCAN) pyydettiin näin ollen toimittamaan viipymättä ajantasaiset tieteelliset riskinarvioinnit. Komitea antoi 20 päivänä helmikuuta 2003 haitallisia aineita rehuissa koskevan lausunnon, joka päivitettiin 25 päivänä huhtikuuta 2003. Lausunnossa esitetään kattava katsaus mahdollisiin riskeihin, joita eläinten rehussa olevat erilaiset haitalliset aineet aiheuttavat eläinten ja ihmisten terveydelle.

(4) SCAN kuitenkin totesi, että tarvitaan lisää yksityiskohtaisia riskinarviointeja, jotta direktiivin 2002/32/EY liitteen I säännökset voitaisiin tarkistaa perusteellisesti. Vastuu rehuihin ja elintarvikkeisiin liittyvien turvallisuuskysymysten tieteellisestä arvioinnista on siirtynyt Euroopan komissiolta Euroopan elintarviketurvallisuusviranomaiselle toukokuusta 2003. Euroopan elintarviketurvallisuusviranomaista on pyydetty suorittamaan mainitut yksityiskohtaiset riskinarvioinnit.

(5) Tällä välin on huomautettu, että eräiden keskeisten ja arvokkaiden rehuaineiden tarjonta voisi vaarantua, koska eräissä rehuissa olevien haitallisten aineiden määrä on normaalista taustakuormituksesta johtuen miltei saavuttanut tai ylittää direktiivin 2002/32/EY liitteessä I vahvistetun enimmäismäärän. Liitteen säännöksissä on myös havaittu eräitä epäjohdonmukaisuuksia.

(6) Liitettä olisi näin ollen väliaikaisesti muutettava odotettaessa yksityiskohtaisia tieteellisiä riskinarviointeja, jotta ihmisten ja eläinten terveyden sekä ympäristön suojelun korkea taso säilyy.

(7) Pyrittäessä säilyttämään näin korkea ihmisten ja eläinten terveyden sekä ympäristön suojelun taso on todettu, että jos rehuaineita syötetään suoraan eläimille tai jos käytetään täydennysrehuja, niiden käyttö päiväannoksessa ei välttämättä johda eläinten suurempaan altistumiseen haitallisille aineille kuin mitä vastaavat altistuksen enimmäistasot ovat siinä tapauksessa, että päiväannoksessa käytetään ainoastaan täysrehuja.

(8) Rehualan tiedekomitea on vahvistanut, että arseenin myrkyllisyys sen orgaanisissa muodoissa on rajallinen. Siksi rehussa olevan kokonaisarseenin määrittäminen ei aina luotettavasti kuvaa sen epäorgaanisten muotojen aiheuttamaa riskiä. Ero arseenin orgaanisten ja epäorgaanisten muotojen välillä voidaan kuitenkin havaita vain monimutkaisella analyysimenetelmällä, jota ei voida vaivatta käyttää virallisissa tarkastuksissa. Siksi on aiheellista, että enimmäismäärät tarkoittavat kokonaisarseenia ja että jäämien mahdollisuus edellyttää yksityiskohtaisempaa analyysiä erityisesti Hizikia fusiforme -levän esiintymien tapauksessa. Koska yhteisöllä ei ole menetelmää kokonaisarseenin määrittämiseksi, on tarpeen tutkia, että näytteenkäsittelymenettely ja analyysimenetelmä toimivat tyydyttävällä tavalla käytettäessä varmennettuja viitemateriaaleja, joiden sisältämästä arseenista merkittävä osuus on orgaanisessa muodossa.

(9) On myös tarpeen ottaa huomioon se tosiasia, että yli 95 prosenttia merestä peräisin olevissa rehuaineissa olevasta arseenista on myrkyttömämmissä orgaanisissa muodoissa, sekä viimeaikainen kehitys enemmän kalaöljyä ja -jauhoa sisältävien kalanrehujen valmistamisessa.

(10) Säädetyt enimmäismäärät arseenille, lyijylle ja fluorille eräissä kivennäisrehuaineissa eivät heijasta nykyisiä normaalin taustakuormituksen määriä. Koska kyseisten haitallisten aineiden biologinen hyväksikäytettävyys kivennäisrehuissa on matala, on aiheellista varmistaa, että näitä keskeisiä ja arvokkaita rehuaineita voidaan tarjota vaarantamatta eläinten ja ihmisten terveyttä ja ympäristöä.

(11) Aflatoksiini B1 on genotoksinen karsinogeeni, jota todetaan maidossa sen metaboliitin aflatoksiini M1:n muodossa. On aiheellista pitää aflatoksiinin enimmäismäärät mahdollisimman matalina kansanterveyden suojelemiseksi. Oikeilla käsittely- ja kuivatustavoilla aflatoksiinin määrät eri rehuaineissa voidaan pitää matalina, ja on olemassa tehokkaita haitallisuutta vähentäviä menetelmiä, joilla aflatoksiini B1:n määrää saadaan vähennettyä. On aiheellista, että samaa aflatoksiini B1:n enimmäismäärää sovelletaan kaikkiin rehuaineisiin.

(12) Kokonaiset puuvillansiemenet sisältävät suuria määriä vapaata gossypolia luonnollisena ainesosana. Siksi on aiheellista asettaa vapaata gossypolia kokonaisissa puuvillansiemenissä koskevat enimmäispitoisuudet.

(13) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 2002/32/EY liite I tämän direktiivin liitteen mukaisesti.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään kaksitoista kuukautta voimaantulosta. Niiden on tämän jälkeen ilmoitettava komissiolle nämä säädökset sekä niiden ja tämän direktiivin välinen vastaavuustaulukko.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 31 päivänä lokakuuta 2003.

Komission puolesta

David Byrne

Komission jäsen

(1) EYVL L 140, 30.5.2002, s. 10.

(2) EUVL L 151, 19.6.2003, s. 38.

LIITE

Muutetaan direktiivin 2002/32/EY liite I seuraavasti:

1) Korvataan 1, 2 ja 3 kohta seuraavasti:

">TAULUKON PAIKKA>"

2) Korvataan 7 kohta seuraavasti:

">TAULUKON PAIKKA>"

3) Korvataan kohta 9 seuraavasti:

">TAULUKON PAIKKA>"

4) Korvataan 22 kohta seuraavasti:

">TAULUKON PAIKKA>"